Mariehønen Evigglad

Rasmussen, Halfdan

Mariehønen Evigglad  
gik tur på et rabarberblad  
og mødte Søren Snegl, der lå  
og sov med sneglehuset på.

Da blev det regn og tordenvejr,  
og Evigglad fik våde tær  
så derfor slog hun bankeslag  
på sneglehusets lille tag.

Og sneglen råbte højt: "Kom ind"  
i læ for torden, regn og vind  
her er lidt snævert som du ser,  
men der er lunt og tørvejr her.

Så sad de begge to og lo  
i Sørens lille sneglebo  
og hvis jeg ikke tager fejl  
bli'r Evigglad til Madam Snegl.